Die groot vraag op ’n vliegtuig is altyd: “Hoender of bief?” By ’n braaivleisvuur maak die antwoord natuurlik nie regtig saak nie, want jy kan baie lekker kos maak met albei.
Die meeste Suid-Afrikaners wat hul braaisout werd is, is goed vertroud met ’n T-been-steak. Hy is een van die ikone – nie net van braairestaurante nie, maar ook van die braaivuur. Soos emeritusaartsbiskop Desmond Tutu immers sê: “Ek hou van die T-been-steak want hy is in die vorm van Afrika.” Dié steak se gewildheid strek egter baie verder as Suid-Afrika se grense.